Morten Dahlin (V), 2025-02-06:
Tak for det, formand.
Vi behandler i dag beslutningsforslag B 76 om at ophæve arealreservationerne i Ring 5-transportkorridoren.
Som en del af forslaget fremgår også en mulighed for at bevare et smalt tracé i korridoren til fremtidige energiinfrastrukturprojekter.
Jeg vil gerne starte med at sige tak til forslagsstillerne for at holde fast i den her meget vigtige drøftelse af Ring 5-transportkorridoren i hovedstadsområdet.
Som vi også hørte fra ordføreren for forslagsstillerne, har korridoren eksisteret som en arealreservation siden 1973, og der har gennem tiden været flere ønsker om indsnævringer af korridoren og ønsker om ophævelse ligesom nu.
Tilbage i 2013 blev transportkorridoren justeret og indsnævret flere steder på baggrund af et større udvalgsarbejde, og det her transportkorridorudvalg konkluderede samtidig, at der dengang var behov for at opretholde transportkorridorerne, da de kunne blive aktuelle på længere sigt.
Og spørgsmålet er jo nu, om det stadig væk er tilfældet.
Det er nok ikke gået nogens næse forbi, at transportkorridorerne og særlig Ring 5-korridoren har optaget mig meget gennem tiden.
Jeg forstår frustrationerne, og vi er i regeringen opmærksomme på sagen.
For regeringen er ligesom forslagsstillerne heller ikke interesseret i at skulle opretholde arealreservationer, der ikke er nødvendige.
Og ingen kan være i tvivl om, hvad jeg synes om unødvendige arealreservationer.
Det er jeg inderligt imod.
Og jeg vil også sige, at det her er personligt vigtigt for mig.
Jeg har besøgt mange af de mennesker, der i dag får besværliggjort deres liv, fordi korridoren stadig væk ligger der.
Jeg har hørt historierne, mærket frustrationerne og følt iveren efter en afklaring.
Ved at ophæve reservationen vil der uden tvivl være en række gevinster.
I dag er der mange borgere, der lever i uvished og med indgribende begrænsninger.
Borgerne, der bor i nærheden af korridoren, vil ved en ophævelse få større sikkerhed for deres ejendomme, og kommunerne vil få mulighed for at disponere deres arealer på en bedre måde end i dag.
Ved en ophævelse sikrer vi bevaring af store naturinteresser og muliggør i højere grad en videreudbygning af dem.
Samtidig vil en ophævelse kunne muliggøre nye byudviklingsmuligheder og muligheder for nye anlæg.
Et bredt flertal i Folketinget har med infrastrukturaftalen, der varer frem til 2035, aftalt ikke at bygge en motorvej i denne periode.
Og derfor ønsker flere kommuner og regionsråd i Region Hovedstaden en ophævelse af arealreservationen, bl.a. med henblik på at skabe nye muligheder for etablering af anlæg og byudvikling, for at give borgerne en større tryghed og ikke mindst for at sikre nye naturområder.
Omvendt er der andre kommuner, der peger på, at arealreservationen potentielt kan gøre det nemmere at anlægge en Ring 5 engang i fremtiden, som kan trafik- og støjaflaste de eksisterende ringveje.
For trængsel og trængslen i hovedstadsområdet er et stort problem.
Det datagrundlag for en mulig Ring 5, som vi har kigget på indtil nu, er tilbage fra 2013.
Det vil sige, at tallene efterhånden har en del år på bagen, og jeg synes, det er fornuftigt at få nogle opdaterede tal, så vi kan basere vores beslutning på et oplyst grundlag.
Derfor er jeg også glad for, at Transportministeriet for nylig igangsatte en opdatering af anlægsskøn og samfundsøkonomi, som ventes færdig til sommer.
Og når de her opdaterede beregninger foreligger, forventer jeg, at vi kan tage en diskussion om arealernes fremtid.
Som jeg sagde til at starte med, mener jeg ikke, vi skal have arealreservationer, som ikke er nødvendige.
Transportkorridoren handler selvfølgelig om transport, men handler også om energiinfrastruktur, som forslagsstillerne jo også nævner i forslaget.
Det synes jeg egentlig er en fornuftig balance.
Regeringen er som sagt ikke interesseret i at opretholde unødige arealreservationer, og vi støtter derfor intentionen i beslutningsforslaget om, at der ikke skal være unødige arealreservationer.
Vi støtter ikke beslutningsforslaget på nuværende tidspunkt, men vi vil, når vi har de opdaterede tal, leve op til det, der står i regeringsgrundlaget, nemlig at følge op på analyserne fra Vejdirektoratet og indkalde Folketingets partier til drøftelse af Ring 5-transportkorridoren.
Tak for ordet.